በእነ አቶ ገብረዋህድ የምርመራ መዝገብ ተጨማሪ የ10 ቀን ቀጠሮ ተሰጠ
 የፌዴራሉ ከፍተኛ ፍርድ ቤት ሁለተኛ ወንጀል ችሎተ በሙስና ወንጀል ተጠርጥረው በቁጥጥር ሥር የዋሉትን በእነ አቶ ገብረዋህድ ወልደጊዮርጊስ መዝገብ የተጠረጠሩ ግለሰቦችን ጉዳይ ዛሬ ተመልክቷል።የፌደራሉ ስነ ምግባር እና ጸረ ሙስና ኮሚሽን የምርመራ ቡድን ባለፉት 14 ቀናት ያከናወነውን ሪፖርት ባቀረበበት ወቅት እንዳለው ፥ ከፍተኛ የታክስ ስጋት ያለባቸው እቃዎችን በሚመለከት ምርመራ ማድረጉን ፣ ከአራጣ ብድር ጋር በተያያዘ የተቋረጡ ክሶችን በተመለከተ የተሰሩ ዝርዝር ስራዎችን ለፍርድ ቤቱ አስረድቷል።ከአራጣ ብድር ጋር በተያያዘ የኦዲት ሪፖርትና የባለሙያ አስተያየት የምስክሮች ቃል መስማት ፣ የ50 ሚሊዮን ብር አራጣ ብድር የሚመለከቱ ማስረጃዎችን ከባንክ ማሰባሰብ ፣ ከቀረጥ ነጻ የገቡ የ10 ሆቴሎች የግንባታ ዕቃዎች ለታለመላቸው ዓላማ አለመዋላቸውን ፣ በፍራንኮ ቫሉታ ወደ አገር ውስጥ እንዳይገባ የተከለከለ ሲሚንቶ ጉዳይ ፣ ዲክራላሲዮን የማጣራት ጉዳይ ፣ የሰነድ ማስረጃና በኮንትሮባንድ የገባ የሕክምና ዕቃ በተመለከተ ማስረጃ ማሰባሰብ እና ሌሎች ስራዎችን መስራቱን አመልክቷል፡፡የምርመራ ቡድኑ የኦዲት ሥራ ፣ ቀሪ የሰነድና የሰው ማስረጃ ማሰባሰብ ፣ የምሥክር ቃል መቀበል ፣ የተሰወሩ የሰነድ ማስረጃዎችን ማሰባሰብ እና የምስክር ስራዎችን ማጠናቀቅ ቀሪ ስራዎች እንደሆኑም ለፍርድ ቤቱ አስረድቷል።በመሆኑም እነዚህን ሰፊና ውስብስብ የምርመራ ሥራዎች ለማከናወን ተጨማሪ የ14 ቀናት የጊዜ ቀጠሮ እንዲሰጠው ለፍርድ ቤቱ አመልክቷል፡፡የተጠርጣሪዎቹ ጠበቆች በበኩላቸው ለምርመራ ቡድኑ ቀደም ሲል በርካታ  ቀናት የጊዜ ቀጠሮ ስለተሰጠውና ከደንበኞቻቸው የሚፈለጉ ማስረጃዎች የተሰበሰቡ እና ቀሪዎቹ የምርመራ ሥራዎች ተጠርጣሪዎቹን የማይመለከቱ በመሆናቸው የቀረበው የጊዜ ቀጠሮ ሊፈቀድ አይገባም ሲሉ ተከራክረዋል፡፡አንዳንድ ተጠርጣሪዎች ቤታቸውም ሆነ መኖሪያ ቤታቸው ተፈትሾ ምንም ዓይነት ማስረጃ ስላልተገኘ የዋስትና መብታችን ሊጠበቅልን ይገባል ሲሉም የመከራከሪያ ሃሳባቸውን ለፍርድ ቤቱ አቅርበዋል፡፡ፍርድ ቤቱ የግራና ቀኙን ክርክር ካደመጠ በኋላ የምርመራ ቡድኑ ያቀረበውን ተጨማሪ የ14 ቀናት የጊዜ ቀጠሮ ጥያቄ ወደ 10 ቀናት ዝቅ አድርጎታል።በተያያዘ ዜና እነ አቶ ገብረዋህድ በተጠረጠሩበት የሙስና ወንጀል እጃቸው አለበት የተባሉ ሁለት ግለሰቦች በቁጥጥር ስር ውለዋል።የአዳማ ገቢዎች እና ጉምሩክ ቅርንጫፍ ጽህፈት ቤት ሰራተኛ የሆነው አቶ ያለው ዋቆ  ከሁለተኛ ተጠርጣሪ ወይዘሮ ሽቶ ነጋር ሰም ጋር ፥ የገቢ እቃዎችን በህገ ወጥ መንገድ በማስተላለፍ ያልተገባ ጥቅም በማካበት በሚል በቁጥጥር ስር ውለዋል። (ኤፍ ቢ ሲ)